ΓΡΑΠΤΗ ΕΡΩΤΗΣΗ P-2801/97 υποβολή: Hiltrud Breyer (V) προς την Επιτροπή (1 Σεπτεμβρίου 1997)

Θέμα: Το πυρηνικό εργοστάσιο Temelin στην Τσεχική Δημοκρατία

Κοντά στα σύνορα της Αυστρίας, στο Temelin της Τσεχικής Δημοκρατίας, κατασκευάζονται δύο πυρηνικοί αντιδραστήρες του τύπου VVER-1000. Κατά την ολοκλήρωση των έργων έχουν προκύψει τεράστια τεχνικά, οικονομικά, οργανωτικά και νομικά προβλήματα. Η αρχική ημερομηνία θέσης σε λειτουργία του 1992 παρατάθηκε και έχει οριστεί πλέον για το 1999/2000. Οι συνολικές δαπάνες του έργου αυξήθηκαν από 26 δισ. κορώνες σε 85 δισ. κορώνες (περίπου 5 δισ. γερμανικά μάρκα). Η αργότερα προγραμματισμένη κατασκευή ενός συστήματος λειτουργίας καθώς και συστήματος για τα στοιχεία πυρηνικού καυσίμου από την αμερικανική εταιρεία Westinghouse, μάλλον θα μειώσει - λόγω των ελλιπών ρωσικών σχεδίων κατασκευής και των προβλημάτων στην ποιότητα και τη συμβατότητα που έχουν διαπιστωθεί- απ' ότι θα αυξήσει τα πρότυπα ασφαλείας.

1. Πώς αξιολογεί η Επιτροπή το γεγονός ότι, παρά τις μεταγενέστερες σημαντικές τροποποιήσεις των σχεδίων στο πυρηνικό εργοστάσιο Temelin και την επακόλουθη κατασκευή ενός αντιδραστήρα VVER-1000 ο οποίος δεν έχει δοκιμαστεί ακόμα σε διεθνές επίπεδο και ο οποίος βρίσκεται ακριβώς στα σύνορα της ΕΕ, δεν έχουν διεξαχθεί έως σήμερα ούτε διαδικασίες έγκρισης, ούτε εκτίμηση των επιπτώσεων στο περιβάλλον, ούτε μελέτες ελάχιστου κόστους ή αναλύσεις των πιθανών κινδύνων και της σχετικής ασφάλειας, αλλά ούτε και επίσημη διαδικασία συμμετοχής των πολιτών;

2. Ποιά μέτρα σκοπεύει να λάβει η Επιτροπή σε ό,τι αφορά την κατάσταση αυτή, ιδιαίτερα ενόψει της μελλοντικής προσχώρησης της Τσεχικής Δημοκρατίας στην ΕΕ;

3. Γνωρίζει η Επιτροπή τις ομόφωνες αποφάσεις του Αυστριακού Κοινοβουλίου της 9ης Ιουλίου 1997, σύμφωνα με τις οποίες θα καταβληθούν μεταξύ άλλων προσπάθειες στο πλαίσιο των μελλοντικών διαπραγματεύσεων της ΕΕ με τα κράτη της Κεντρικής και Ανατολικής Ευρώπης με στόχο τη θέσπιση σχεδίων για την έξοδο από την πυρηνική ενέργεια καθώς και τη δημιουργία αντίστοιχων κοινοτικών χρηματοδοτικών μέσων, και πώς αξιολογείται το γεγονός αυτό, ιδιαίτερα σε συνάρτηση με το πυρηνικό εργοστάσιο Temelin και την Τσεχική Δημοκρατία;

Απάντηση του κ. Van den Broek εξ ονόματος της Επιτροπής (24 Σεπτεμβρίου 1997)

1. Η Κοινότητα δεν χρηματοδοτεί κάποια τροποποίηση από αυτές που πραγματοποιούνται προς το παρόν στον πυρηνικό σταθμό στο Temelin και δεν διαθέτει συνεπώς πληροφορίες σχετικά με λεπτομέρειες των έργων που υλοποιούνται στην εγκατάσταση αυτή. Επιπλέον και γενικότερα, θα ήθελα να σημειώσω ότι μέσω του προγράμματος Phare, η Κοινότητα στηρίζει την τσεχική αρχή αρμόδια σε θέματα πυρηνικής ασφαλείας, δηλαδή την Κρατική Υπηρεσία Πυρηνικής Ασφαλείας (ΚΥΠΑ). Η στήριξη αυτή περιλαμβάνει γενική μεταφορά γνώσεων στον τομέα της μεθοδολογίας και, στην περίπτωση του πυρηνικού σταθμού στο Temelin, σχεδιάζεται σύμβαση με στόχο τη στήριξη στην ΚΥΠΑ για θέματα έγκρισης λειτουργίας πυρηνικών εγκαταστάσεων.

2. Η Επιτροπή θα συνεχίσει να στηρίζει την ΚΥΠΑ ώστε να εξασφαλιστεί η ανεξάρτητη και σωστή λειτουργία ενός φορέα αρμοδίου για τις διαδικασίες έγκρισης της εν λόγω εγκατάστασης.

3. Η Επιτροπή γνωρίζει το αποτέλεσμα της ψηφοφορίας του αυστριακού Κοινοβουλίου. Επί του θέματος αυτού, παραπέμπει τους ενδιαφερόμενους στο σχετικό μέρος της σύστασης της Επιτροπής προς τη Τσεχική Δημοκρατία της 16 Ιουλίου 1997 ((COM(97) 2009 )).